Osa kansanedustajista on kyllästynyt parlamentin levottomaan menoon, ja puhemies Paula Risikkokin on toivonut, että edustajat vähän miettisivät käyttäytymistään. On siis syytä palauttaa mieliin muutamia perusasioita Kansanedustajan kultaisesta kirjasta.

1. Eduskunnassa saa keskustella, kysyä, ihmetellä, välihuudella ja möläytellä. Myös soperrellessasi yritä pitää kielioppi korrektina. Jos joudut kuuntelemaan, hakeudu hoitoon.

2. Kun et ymmärrä, mitä edustajatoverisi puhuu, älä ymmärrä väärin tahallisesti, vaan aidosti, bona fide.

3. Kun on pakko nimitellä edustajatovereita, muista, ettei ketään saa sanoa valehtelijaksi. Parempi on käyttää termejä, joita ei ole kielletty – esimerkiksi senkin sika, idiootti, ääliö, natsi, rasisti ja suvakki.

4. Kun tarvitset kirosanoja puheessasi, älä rajoitu väljähtyneisiin perkeleisiin ja saatanoihin. Tuoreempia ilmaisuja löydät esimerkiksi Jari Tammen Suuresta kirosanakirjasta: viudevaude, jumasviidu, juustos kraist, sviddu-nääs, jumanpersaavitulauta jne.

5. Vältä seksuaalista häirintää, eli pidä silmät kiinni, jos hissiin sattuu yhtä aikaa jonkin sukupuolen edustaja. Älä koskaan kysy, että mihinkäs sukupuoleen sitä kuulutaan.

6. Kun katselet pornosivuja täysistunnossa, tee se jonkin asiakirjan, esimerkiksi budjettiesityksen suojassa, jotta et häiritse vierustovereitasi etkä joudu metoo-kohteeksi.

7. Kertoessasi härskejä vitsejä edustajatoverillesi säilytä naamasi peruslukemilla, koska kertojan tirskuminen pilaa hyvänkin vitsin.

8. Kun vuodat salaisia tietoja lehdistölle, muista käyttää prepaid-liittymää.

9. Kun otat selfieitä täysistunnossa, älä käytä salamaa. Kun jaat niitä netissä, on kohteliasta nimetä myös muut kuvassa näkyvät henkilöt tai ruumiinosat, vaikka nämä olisivat eri puolueesta. Jos kuvat ovat intiimejä tai loukkaavia, harkitse tarkkaan, kannattaako todella jakaa niitä sosiaalisessa mediassa, vai myydä mieluummin juorusivustoille.

10. Muista, että herrasmies tai hieno nainen oksentaa tai pieraisee mieluimmin vessassa jo ennen täysistunnon alkua, jottei häiritse itse istuntoa.